ચક્રવેણ તથા તેની પત્ની શરીરના નિર્વાહ માટે બળદ અને હળથી ખેતી કરતાં હતાં. તેમના ખેતરમાં તે જરૂરી અન્ન પકવતાં હતાં. પોતે કરેલી ખેતીની ઊપજથી કેવળ સાદાઈથી ખાવા-પહેરવાનું કામ ચાલી શકતું હતું. તેની પત્ની પાસે કંઈ ઘરેણાં ન હતાં. તેનું જીવન એક સાદાસીધા ખેડૂત જેવું હતું. સૂવાના છ કલાક બાદ કરતાં તેનો બધો સમય તેના રાજ્યની પ્રજાની સેવામાં, પરોપકાર તથા ઈશ્ર્વરભક્તિમાં પસાર થતો. સર્વ જીવો પ્રત્યે તેનામાં સમતા, દયા અને પ્રેમનો ભાવ હતો. તે સર્વ જીવોને પોતાના (પરમાત્માનાં) સ્વરૂપ સમજીને સર્વની નિષ્કામ પ્રેમભાવથી સેવા કરતો હતો. તે કોઈ પણ નોકર-ચાકર રાખતો નહીં કે રાજ્યના માણસો, નોકરો વગેરે પાસે પોતાનાં કામ કરાવતો નહીં. તે પોતાના રાજધર્મનું આસક્તિ અને અહંકાર વિના ખૂબ ઉત્સાહ અને ધૈર્યથી પાલન કરતો હતો.